Morten Østergaard (RV), 2009-03-13:
I forlængelse af den diskussion, vi havde om det sidste forslag, hvor jeg som afslutning vekslede ord med hr. Peter Skaarup - det var noget med, at nogen var slappere og nogen var strammere osv., og at nogen var isoleret og nogen ikke var isoleret - må jeg sige, at jeg indtil videre er meget oplivet af, hvad jeg har hørt under behandlingen af det her beslutningsforslag.
For det er nok heller ikke gået hen over hovedet på de tilstedeværende retsordførere, at bl.a. Dommerforeningen jo har langet meget kraftigt ud efter det, jeg oplever bl.a. Dansk Folkeparti har, nemlig en utrolig ringe tillid til domstolene; det er jo det, det er udtryk for, når man foreslår minimumsstraffe, som man gør her.
Men det, det handler om, er jo altså ikke, om man udøver vold, som der står i overskriften, men når man lægger hindringer i vejen for, at folk, der er i offentlig tjeneste eller hverv, kan udføre det.
Det er helt uacceptabelt, at folk enten udøver vold eller lægger hindringer i vejen for, at politi og brandbiler og ambulancer kan nå frem til de steder, hvor de skal udføre deres tjenester.
Det er fuldstændig uacceptabelt, og det gælder både i små tilfælde og i grove tilfælde, og der skal der bestemt sættes ind imod det de steder, hvor det foregår.
Men set fra vores synspunkt er det også det, som de regler, der gælder i dag, tager hånd om, fordi man jo, hvis man udøver vold eller truer med det, kan blive straffet inden for en strafferamme på op til 8 års fængsel, altså ganske betydelige straffe.
Nogle af de eksempler, der er trukket frem i bemærkningerne, er jo så ting, som rent faktisk falder ind under den her meget betragtelige strafferamme. Så er spørgsmålet så, om det, der så præcis handler om, når man ikke udøver vold, men bare hindrer, kan straffes hårdt nok i forbindelse med, at man kan komme i fængsel i op til 6 måneder.
Nu har vi det grundlæggende synspunkt, at straffelovsbestemmelser bør ændres, efter at man har konsulteret Straffelovrådet, og det opfordrer vi i øvrigt regeringen til at gøre i enhver henseende, også nu her i forbindelse med den nye bandepakke.
Og der vil jeg ikke afvise den del af forslaget, der handler om, at man kan diskutere - det vil så for vores vedkommende kræve, at man også lige involverer Straffelovrådet i det - at hæve strafferammen for de her hindringer i særlig grelle tilfælde.
Men jeg synes, den konservative ordfører var meget præcis i sine betragtninger om, hvorfor man ikke skal indføre minimumsstraffe, for der kan være mange grunde i den anden ende af skalaen til, at det i virkeligheden er meget klogere at uddele en bødestraf i forskellige tilfælde.
Det med minimumsstraffe er jo et udtryk for, at man ikke har tillid til domstolene.
Vi har faktisk tillid til domstolene, og vi er meget glade for, at både regeringen og regeringspartierne er enige med os i, at man skal forbeholde det med minimumsstraffe helt, helt særlige situationer, og det udgør den her bestemmelse om at hindre udførelsen af offentligt ansattes tjenester eller hverv ikke i tilstrækkelig grad, og derfor kan vi under ingen omstændigheder støtte det her med minimumsstraffe.
Så vi siger nej tak til forslaget her, men ser frem til at modtage regeringens forslag og håber, at man inden da vil forelægge det for Straffelovrådet.